夏夜雨晴遣懷
作者：賀鑄
朝代：宋

paragraphs: 積潦被廣陌，誰過牛儈翁。
閉關養尪瘵，藥石收良工。
高齋俯嘉樾，疏箔延清風。
左右列圖史，披張俄一通。
從嗤獺祭魚，聊學蠹書蟲。
坐挹古人語，孰云吾道窮。
浮生夢境間，不蔕之驚蓬。
生死猶物化，今昔賢愚同。
分陰賤垂棘，白日莫再中。
薄暮紛滓澄，寥寥還太空。
爲問此何夕，凉蟾生自東。
荒哉西園士，聯蓋追輕鴻。
行樂以至斯，不知息微躬。
側聆天雞鳴，凡耳初破聾。
吾從汗漫遊，遡景鞭垂虹。
濯纓咸池淵，晞髮若木叢。
親串不我忘，惠音赤鯶公。
長哦賦來歸，閱爾世上雄。